ི་དྷྱ་ན་པྲེ་ཎ་ཨཱཿཧཱུྃ་སྭཱ་ཧཱ། ། ཞེས་འབུལ་ལོ། ། སྔགས་ཀྱི་མངའ་དབུལ་ནི། སློབ་དཔོན་གྱིས་རྡོ་རྗེས་རྟེན་ལ་རེག་པའམ་གཟུངས་ཐག་བཏགས་པའི་སྣ་བཟུང་། ཐམས་ཅད་ཀྱིས་མེ་ཏོག་འཐོར་ལ། ན་མོ་བུདྡྷཱ་ཡ་སོགས་ཡེ་དྷར་ཆེན་མོ་དང་། ཨོཾ་སུ་པྲ་ཏིཥྛ་བཛྲེ་སྭཱ་ཧཱ། ཨོཾ་ཧཱུྃ་ཏྲཱྃ་ཧྲཱིཿབྷྲཱུྃ་ཁྃ་བཛྲ་བྷ་ཝ་དྲྀ་ཌྷ་ཏིཥྛ་བྷཱུ་ཁཾ་སྭཱ་ཧཱ། ཞེས་པ་རྣམས་ལ་རེ་རེ་ཞིང་ཉེར་གཅིག་གམ་བདུན་ཙམ་བཟླས་ནས་བཀྲ་ཤིས་ཀྱི་ཚིགས་བཅད་ཇི་ལྟར་རིགས་པའང་བརྗོད་དོ། ། གསུམ་པ་རྗེས་ཀྱི་བྱ་བ་ལ། གཏོར་མ་བཏང་བ་ནི། གྲུབ་ན་དཀྱིལ་འཁོར་གྱི་ཁང་པའི་ཕྱི་རོལ་དུ་ཆ་གསུམ་གཏོར་མ་བཏང་། དེ་ནས་མ་མགོན་ལྕམ་དྲལ་དང་རྣམ་ཐོས་སྲས་ལ་སོགས་པ་ལ་གཏོར་ཆོག་མདོར་བསྡུས་པས་གཏོར་མ་བསྔོ་སྟེ་འདིར་མཚོན་ན། མ་དག་སྣོད་བཅུད་སོགས་རྒྱུན་གྱི་གཏོར་བསྔོ་བསྡུས་པའམ། ཡང་ན་རྒྱལ་རྒྱམ་ལྷ་ལྔའི་ནང་གི། ཨོཾ། ཆོས་དབྱིངས་རྣམ་དག་ངང་ལས་རླུང་མེ་དང་། ། སོགས་ཀྱིས་གཏོར་མ་བཏང་པའི་རྗེས་སུ། གཏའ་གཏོར་བཏེགས་ལ། ཆོས་སྐྱོང་བའི་སྲུང་མ་ཁྱེད་རྣམས་ཀྱིས་རབ་ཏུ་གནས་པར་བྱས་པའི་རྟེན་འདི་རྣམས་ཀྱི་ཡོན་བདག་གྱིས་ལ་ཕྱི་མའི་མུ་མཐར་ཐུག་གི་བར་དུ་སྲུངས་ཤིག་སྐྱོབས་ཤིག་ཕྲིན་ལས་སྤེལ་ཅིག། ཅེས་བརྗོད་པའི་མཐར་རོལ་ཆེན་དང་བཅས་ཏེ་གཏའ་གཏོར་རྟེན་གྱི་དྲུང་དུ་དེ་ཉིད་ལ་ཕྱོགས་པས་བཞག། དེ་ནས་མཆོད་ཅིང་བཟོད་པར་གསོལ་བ་ནི། མཆོད་པ་བཟང་དུ་བཤམས་ལ། མེ་ཏོག་དམ་པ་ཕྲེང་བ་དམ་པ་དང་། ། སོགས་བཟང་སྤྱོད་ལས་གསུངས་པའི་མཆོད་པའི་ཡན་ལག་གི་ཚིགས་བཅད་གསུམ་གྱིས་མཆོད། ཡིག་བརྒྱ་ལན་གསུམ་དང་། རྫོགས་སངས་རྒྱས་དང་དེ་ཡི་སྲས། ། ཚངས་སོགས་ལྷ་ཡི་ཚོགས་རྣམས་ཀྱིས། ། གང་དག་ཆོ་ག་བྱ་བ་ལ། ། འགལ་ཞིང་འཁྲུལ་པ་གང་མཆིས་དང་། ། མ་ཚང་བ་དང་ལྷག་པ་རྣམས། ། ནོངས་པར་གྱུར་པ་གང་ལགས་ཏེ། ། ཀུན་ཏུ་བཟོད་པར་མཛད་དུ་གསོལ། ། སྦྱིན་བདག་བསྒོ་བ་དང་དེའི་ཤིས་བརྗོད་སོགས་ནི་བསྡུས་པའི་སྐབས་འདིར་མ་གསུངས་ལ་གལ་ཏེ་སྤྲོ་བར་འདོད་ན་གཞན་དང་མཐུན་ནོ། ། དེ་ནས་སློབ་དཔོན་ལ་ཅི་འབྱོར་པའི་ཡོན་འབུལ་བ་སོགས་དགའ་སྟོན་བྱ་ཞིང་། དེས་ཀྱང་དགེ་བའི་རྩ་བ་བླ་ན་མེད་པའི་བྱང་ཆུབ་ཏུ་བསྔོ། ། རྗེས་ཤིས་པ་བརྗོད་པ་ནི། སྟོན་མཆོག་དམ་པ་ལྷ་མིས་མཆོད་འོས་པ། ། སངས་རྒྱས་ཕྱག་འཚལ་དེང་འདིར་བདེ་ལེགས་ཤོག། སེམས་ཅན་གང་དག་འགྲོ་དང་མི་འགྲོ་བ། ། དེ་དག་ཐམས་ཅད་དེང་འདིར་བདེ་ལེགས་ཤོག། ཞི་བ་ཆགས་བྲལ་ལྷ་མིས་མཆོད་འོས་པ། ། ཆོས་ལ་ཕྱག་འཚལ་དེང་འདིར་བདེ་ལེགས་ཤོག། སེམས་ཅན་གང་དག་འགྲོ་དང་མི་འགྲོ་བ། ། དེ་དག་ཐམས་ཅད་དེང་འདིར་བདེ་ལེགས་ཤོག། ཚོགས་ཀྱི་དམ་པ་ལྷ་མིས་མཆོད་འོས་པ། ། དགེ་འདུན་ཕྱག་འཚལ་དེང་འདིར་བདེ་ལེགས་ཤོག། སེམས་ཅན་གང་དག་འགྲོ་དང་མི་འགྲོ་བ། ། དེ་དག་ཐམས་ཅད་དེང་འདིར་བདེ་ལེགས་ཤོག། ཅེས་སྔོན་ཏུ་འགྲོ་བའི་བཀྲ་ཤིས་ཀྱི་ཚིགས་སུ་བཅད་པ་རྒྱས་པར་བརྗོད་ཅིང་མེ་ཏོག་འཐོར་བ་དང་རོལ་མོའི་སྒྲ་བསྒྲག་གོ། དེ་ལྟར་བསྡུས་པའི་ཆོ་ག་དག་ཀྱང་མི་འགྲུབ་པས་ནི་རྗེ་དགུ་པས་མཛད་པའི་རབ་གནས་བསྡུས་པ་རིགས་གཉིས་སམ། ཡང་ན་རྩ་བའི་དགོངས་པ་བསླད་མེད་ལྟར་སེམས་བསྐྱེད་ལ་རང་ཡི་དམ་དུ་སྐད་ཅིག་གིས་གསལ། དྲག་སྔགས་ཀྱིས་བགེགས་བསྐྲད། སྭ་བྷཱ་བས་རྟེན་སྦྱངས་ལ་ཐུབ་པའི་དབང་པོར་བསྐྱེད། སྐུ་གསུང་ཐུགས་བྱིན་བརླབ། ཕྱོགས་བཅུའི་རྒྱལ་བ་སྲས་དང་བཅས་པ་ཐམས་ཅད་རྟེན་འདི་རྣམས་ལ་འབྱོན་པར་མཛད་དུ་གསོལ། ཞེས་གསོལ་བ་བཏབ་ལ་ཡེ་དྷརྨཱ་བརྗོད་ཅིང་མེ་ཏོག་འཐོར། གསོལ་གདབ་ཀྱི་གཤམ། རྟེན་འདི་རྣམས་ལ་བརྟན་པར་བཞུགས་སུ་གསོལ། ཞེས་དང་། སུ་པྲ་ཏིཥྛ་བརྗོད་ལ་ཞལ་བསྒྱུར། མཆོད་བསྟོད་མདོར་བསྡུས་ཀྱིས་མངའ་དབུལ་ཞིང་བཀྲ་ཤིས་བརྗོད་པས་འགྲུབ་བོ། ། གཉིས་པ་སྔགས་ལུགས་ཀྱི་རབ་གནས་བསྡུས་པ་ནི། དཀྱིལ་འཁོར་སྒྲུབ་མཆོད་དང་འབྲེལ་ན་བཤམ་བཀོད་ཀྱི་སྤྲོས་པའང་སོ་སོའི་ལུགས་བཞིན་ལ། རབ་གནས་ཀྱི་ཡོ་བྱད་ནི་སྔར་དང་མཚུངས། ཐོག་མར་བདག་མདུན་བུམ་པ་སྒྲུབ་ཅིང་བདག་ཉིད་འཇུག་པ་སོགས་གྲུབ་པ་དང་། དྲི་དང་མེ་ཏོག་སོགས་བྱིན་བརླབས་ལ་སྦྱང་ཁྲུས་བྱ། རྟེན་རྣམས་དཀྱིལ་འཁོར་གང་ཡིན་གྱི་ལྷ་དེར་བསྐྱེད། དབང་བསྐུར་རྒྱས་གདབ་སོ་སོའི་ལུགས་བཞིན་བྱ། མཆོད་བསྟོད་ཀྱང་དེ་མཚུངས་དང་ཙཱ་རུའི་བཟའ་བའི་སྐབས་གཏོར་འབུལ་དང་ཚོགས་ཀྱི་འཁོར་ལོ་བྱ། རྗེས་ཆོག་གོང་སྨོས་གྲུབ་ནས་སླར་དཀྱིལ་འཁོར་གྱི་རྗེས་ཆོག་རྣམས་བྱ། གཞན་གོང་དུ་སྨོས་པ་ལྟར་རོ། ། དཀྱིལ་འཁོར་སྒྲུབ་མཆོད་དང་མ་འབྲེལ་བའི་ཤིན་ཏུ་བསྡུས་པར་འདོད་ན། རྣམ་རྒྱལ་བུམ་པ་མགུལ་ཆིངས་དཀར་པོ། ཁ་རྒྱན་ཀུ་ཤ་སོགས་གཟུག། བདག་བསྐྱེད་གང་ལ་བརྟེན་པའི་གཏོར་འབུལ་སྤྲོ་ན་གཏོར་མ་འདུ་བྱ། ཡོ་བྱད་གཞན་གོང་དང་མཚུངས། གསོ་སྦྱོང་མི་དགོས་པས། ཐོག་མར་སྐྱབས་སེམས་ནས་བརྩམས་བདག་གི་རྣལ་འབྱོར་བཟླས་པ་བཅས་བྱ། དེ་ནས་རྣམ་བུམ་བསང་སྦྱང་། སྟོང་པའི་ངང་ལས་པད་ཟླའི་སྟེང་དུ་བུྃ་ལས་རིན་པོ་ཆེའི་བུམ་པ་མཚན་ཉིད་ཐམས་ཅད་ཡོངས་སུ་རྫོགས་པའི་ནང་གཞལ་ཡས་ཁང་དུ་གྱུར་པའི་དབུས་སུ་པད་ཟླའི་གདན་ལ་ཧཱུྃ་དཀར་པོ་ལས་འོད་འཕྲོས་དོན་གཉིས་བྱས། ཚུར་འདུས་ཡོངས་སུ་གྱུར་པ་ལས་བཅོམ་ལྡན་འདས་དཔལ་རྡོ་རྗེ་སེམས་དཔའ་དཀར་གསལ་ཞལ་གཅིག་ཕྱག་གཉིས་ཞི་ཞིང་འཛུམ་པའི་ཉམས་ཅན་དར་དང་རིན་པོ་ཆེའི་རྒྱན་གྱིས་བརྒྱན་པ། གཡས་རྡོ་རྗེ་ཐུགས་ཀར་གཏོད་ཅིང་གཡོན་དྲིལ་བུ་དཀུར་བརྟེན་པ། ཞབས་སེམས་སྐྱིལ་གྱིས་བཞུགས་པའི་གནས་གསུམ་འབྲུ་གསུམ་གྱིས་མཚན་པ་ལས་འོད་འཕྲོས། རང་འདྲའི་ཡེ་ཤེས་པ་སྤྱན་དྲངས་བཛྲ་ས་མཱ་ཛཿཛཿཧཱུྃ་བྃ་ཧོཿསླར་ཡང་དབང་ལྷ་འཁོར་བཅས་སྤྱན་དྲངས། དེ་བཞིན་གཤེགས་པ་ཐམས་ཅད་ཀྱིས་ལྷ་ལ་མངོན་པར་དབང་བསྐུར་དུ་གསོལ། ཞེས་གསོལ་བ་བཏབ་པས་དབང་ལྷ་རྣམས་ཀྱིས། ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏེ་ས་མ་ཡེ་ཤྲཱི་ཧཱུྃ། ཞེས་གསུང་ཞིང་དབང་བསྐུར། སྐུ་གང་། དྲི་མ་དག། ཆུའི་ལྷག་མ་ཡར་ལུད་པ་ལས་མི་བསྐྱོད་པས་དབུ་བརྒྱན་པར་གྱུར། ཨོཾ་བཛྲ་ཨརྑྷཾ་ནས་ཤབྡ་པྲ་ཏཱིཙྪ་སྭཱ་ཧཱས་མཆོད། རྡོ་རྗེ་སེམས་དཔའ་སེམས་དཔའ་ཆེ། ། རྡོ་རྗེ་དེ་བཞིན་གཤེགས་པ་ཀུན། ། རྡོ་རྗེ་དང་པོ་ཀུན་ཏུ་བཟང་། ། ཕྱག་འཚལ་རྡོ་རྗེ་སེམས་དཔའ་ལའོ། ། ཞེས་བསྟོད། རང་གི་ཐུགས་ཀའི་འོད་ཟེར་གཟུངས་ཐག་ལས་བརྒྱུད་དེ་བུམ་ལྷའི་ཐུགས་ཀར་ཕོག་པས་ཡེ་ཤེས་ཀྱི་བདུད་རྩིའི་རྒྱུན་བབས་བུམ་པ་གང་བར་གྱུར། ཞེས་མོས་ལ་ཡིག་བརྒྱ་དང་ཡང་སྙིང་ཅི་འགྲུབ་བཟླ། མཐར་འོད་ཞུ་དང་། ལས་བུམ་སྒྲུབ་པ། དྲི་སོགས་བྱིན་རླབས། སྦྱོང་ཁྲུས་སོགས་གོང་དུ་བཤད་པ་ལྟར་ལ། རྟེན་བསྐྱེད་པའི་སྐབས་སུ་སློབ་དཔོན་ཀུན་དགའ་སྙིང་པོས། རྡོ་རྗེ་སློབ་དཔོན་གང་ཞིག་ལ། ། མཚན་མི་ཤེས་པའི་ལྷ་རྣམས་ནི། ། རབ་ཏུ་གནས་པར་བྱེད་པ་ན། ། ཐེ་ཚོམ་གྱུར་པས་བཞག་བྱ་མིན། ། དེ་བཞིན་གཤེགས་པ་ཐམས་ཅད་ཀྱི། ། ཐུགས་ཀྱི་ངོ་བོ་རྡོ་རྗེ་སེམས། ། ཡིན་པས་འགལ་བར་མི་འགྱུར་ཕྱིར། ། རྡོ་རྗེ་སེམས་དཔས་རབ་གནས་བྱའོ། ། ཞེས་གསུངས་པས། ། ཐམས་ཅད་རྡོར་སེམས་གོང་སྨོས་ལྟར་བསྐྱེད་ཀྱང་ཤིན་ཏུ་རུང་མོད་ཀྱི། རིགས་ལྔ་སོ་སོར་བསྐྱེད་པར་སྤྲོ་ན། རྟེན་བསང་སྦྱང་། སྟོང་པའི་ངང་ལས་སྐུ་རྟེན་དང་མཆོད་རྟེན་གཙུག་ལག་ཁང་ལ་སོགས་པ་སེང་གེས་བཏེགས་པའི་ཁྲི་སྣ་ཚོགས་པདྨ་ཉི་ཟླ་བརྩེགས་པའི་སྟེང་དུ་ཨོཾ་ལས་འཁོར་ལོ་དཀར་པོ་ཨོཾ་གྱིས་མཚན་པ་ལས་རྣམ་སྣང་དཀར་པོ་གཡས་འཁོར་ལོ་དང་གཡོན་དྲིལ་བུ་འཛིན་པ། སྤྱན་མ་དཀར་མོ་གཡས་འཁོར་ལོ་དང་གཡོན་དེས་ཡུ་བ་བྱས་པའི་དྲིལ་བུ་འཛིན་པ་དང་མཉམ་པར་སྦྱོར་བ། དེ་བཞིན་དུ། གླེགས་བམ་རྣམས་རྨ་བྱས་བཏེགས་པའི་རིན་པོ་ཆེའི་ཁྲི་སྣ་ཚོགས་པདྨ་དང་ཉི་ཟླ་བརྩེགས་པའི་སྟེང་དུ་ཨོཾ་ལས་པདྨ་ཨོཾ་གིས་མཚན་པ་ལས་སྣང་བ་མཐའ་ཡས་དམར་པོ་གཡས་པདྨ་དང་གཡོན་དྲིལ་བུ་འཛིན་པ། གོས་དཀར་མོ་དམར་མོ་གཡས་པདྨ་དང་གཡོན་དེས་ཡུ་བ་བྱས་པའི་དྲིལ་བུ་འཛིན་པ་དང་མཉམ་པར་སྦྱོར་བ། ཕྱག་མཚན་རྣམས་གླང་པོས་བཏེགས་པའི་རིན་པོ་ཆེའི་ཁྲི་སྣ་ཚོགས་པདྨ་ཉི་ཟླ་བརྩེགས་པའི་སྟེང་དུ་ཧཱུྃ་ལས་རྡོ་རྗེ་ཧཱུྃ་གིས་མཚན་པ་ལས་མི་བསྐྱོད་པ་སྔོན་པོ་གཡས་རྡོ་རྗེ་དང་གཡོན་དྲིལ་བུ་འཛིན་པ། དབྱིངས་ཕྱུག་མ་སྔོན་མོ་གཡས་རྡོ་རྗེ་དང་གཡོན་དེས་ཡུ་བ་བྱས་པའི་དྲིལ་བུ་འཛིན་པ་དང་མཉམ་པར་སྦྱོར་བ། བང་མཛོད་དང་རིན་པོ་ཆེའི་རིགས་རྣམས་རྟ་མཆོག་གིས་བཏེགས་པའི་རིན་པོ་ཆེའི་ཁྲི་སྣ་ཚོགས་པདྨ་ཉི་ཟླ་བརྩེགས་པའི་སྟེང་དུ་སྭཱ་ལས་རིན་པོ་ཆེ་སྭཱས་མཚན་པ་ལས་རིན་ཆེན་འབྱུང་ལྡན་སེར་པོ་གཡས་རིན་པོ་ཆེ་དང་གཡོན་དྲིལ་བུ་འཛིན་པ། མ་མཱ་ཀི་སེར་མོ་གཡས་རིན་པོ་ཆེ་དང་གཡོན་དེས་ཡུ་བ་བྱས་པའི་དྲིལ་བུ་འཛིན་པ་དང་མཉམ་པར་སྦྱོར་བ། རོལ་མོ་གོ་ཆ་སྲུང་བའི་རིགས་རྣམས་ཤང་ཤང་གིས་བཏེགས་པའི་རིན་པོ་ཆེའི་ཁྲི་སྣ་ཚོགས་པདྨ་ཉི་ཟླ་བརྩེགས་པའི་སྟེང་དུ་ཧཱ་ལས་རྒྱ་གྲམ་ཧཱས་མཚན་པ་ལས་དོན་ཡོད་གྲུབ་པ་ལྗང་གུ་གཡས་རྒྱ་གྲམ་དང་གཡོན་དྲིལ་བུ་འཛིན་པ། དམ་ཚིག་སྒྲོལ་མ་ལྗང་གུ་གཡས་རྒྱ་གྲམ་དང་གཡོན་དེས་ཡུ་བ་བྱས་པའི་དྲིལ་བུ་འཛིན་པ་དང་མཉམ་པར་སྦྱོར་བ། ཐམས་ཅད་ཀྱང་ཞི་ཞིང་འཛུམ་ལ་མཚན་དཔེའི་ལང་ཚོ་རབ་ཏུ་རྒྱས་པ་དར་གྱི་ན་བཟའ་དང་རིན་པོ་ཆེའི་རྒྱན་ཐམས་ཅད་ཀྱིས་བརྒྱན་ཅིང་འོད་ཟེར་མཐའ་ཡས་པར་སྤྲོ་བའི་བདག་ཉིད་ཅན་དུ་བཞུགས་པའོ། ། དེ་རྣམས་ཀྱི་སྤྱི་བོར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུྃ་སྔོན་པོ་རྣམས་ཀྱིས་མཚན་པར་བསམ་མོ། ། བདག་དང་རྟེན་གྱི་ཐུགས་ཀའི་ཧཱུྃ་ལས་འོད་ཟེར་འཕྲོས་པས་ཡེ་ཤེས་ཀྱི་འཁོར་ལོ་བསམ་གྱིས་མི་ཁྱབ་པའི་ཚོགས་ཐམས་ཅད་ཨོཾ་བཛྲ་ས་མཱ་ཛཿདེ་ནས་སྤྱན་དྲངས་པ་སོགས་སྔར་ལྟར་ལ། སྙིང་པོ་ཡིག་བརྒྱ་བཟླ། དབང་བསྐུར་བའི་སྐབས། རང་གི་སྙིང་གའི་ས་བོན་ལས་བྱུང་བའི་འོད་ཟེར་གྱིས་དབང་གི་ལྷ་དེ་བཞིན་གཤེགས་པ་རིགས་ལྔ་སྲས་དང་བཅས་པ་བཛྲ་ས་མཱ་ཛཿས་སྤྱན་དྲངས་ནས་མདུན་གྱི་ནམ་མཁར་བཞུགས་པ་ལ། ཨོཾ་བཛྲ་ཨརྑྷཾ་སོགས་ནས་ཤབྡ་པྲ་ཏཱིཙྪ་སྭཱ་ཧཱ། ཞེས་པས་མཆོད། ཆོས་སྐུ་ནམ་མཁའ་བཞིན་དུ་དབྱེར་མེད་ཀྱང་། ། གཟུགས་སྐུ་འཇའ་ཚོན་བཞིན་དུ་སོ་སོར་གསལ། ། ཐབས་དང་ཤེས་རབ་མཆོག་ལ་མངའ་བརྙེས་པའི། ། རིགས་ལྔ་བདེ་བར་གཤེགས་ལ་ཕྱག་འཚལ་བསྟོད། ཅེས་བསྟོད་ནས། རྡོ་རྗེ་ཅན་གྱིས་སངས་རྒྱས་ལ། ། འགྲོ་བ་སྐྱོབ་པའི་ཆེད་དུ་དབང་། ། ཡོན་ཏན་འབྱུང་གནས་ཇི་ལྟར་སྩལ། ། དེ་ལྟར་འདི་ལའང་སྩལ་དུ་གསོལ། ། ཞེས་གསོལ་བ་བཏབ་པས་ནམ་མཁའ་གང་བའི་དེ་བཞིན་གཤེགས་པ་རྣམས་ཀྱིས་དབང་བསྐུར་བའི་དགོངས་པ་མཛད། ། ཡུམ་རྣམས་ཀྱིས་བུམ་པའི་ཆུ་རྒྱུན་གྱིས་དབང་བསྐུར། བྱང་ཆུབ་སེམས་དཔའ་རྣམས་ཀྱིས་བཀྲ་ཤིས་པའི་གླུ་དབྱངས་བརྗོད། ལྷ་མོ་རྣམས་ཀྱིས་གདུགས་དང་བ་དན་ལ་སོགས་པ་བསྒྲེང་ཞིང་རོལ་མོའི་སྒྲ་དང་བཅས་པས་མཆོད་རྫས་ཀྱི་ཆར་འབེབས། ཁྲོ་བོ་རྣམས་ཀྱིས་བགེགས་བསྐྲད་པའི་ལས་མཛད་པར་བསམ། བཀྲ་ཤིས་གང་ཞིག་སེམས་ཅན་ཀུན་གྱི་སྙིང་ལ་གནས། ། ཀུན་གྱི་བདག་ཉིད་རིགས་ཀུན་གྱི་ནི་བདག་པོ་མཆོག། མ་ལུས་སེམས་ཅན་སྐྱེད་མཛད་བདེ་བ་ཆེན་པོ་སྟེ། ། དེས་ནི་དེང་ཁྱོད་དབང་བསྐུར་མཆོག་ལ་བཀྲ་ཤིས་ཤོག། ཅེས་དང་། ཇི་ལྟར་བལྟམས་པ་ཙམ་གྱིས་ནི། ། སོགས་ནས། དེ་བཞིན་བདག་གིས་དབང་བསྐུར་རོ། ། ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲི་ཡེ་ཧཱུྃ། ཞེས་དབང་བསྐུར་བས་སྐུ་གང་དྲི་མ་དག་ཆུའི་ལྷག་མ་སྤྱི་བོར་འཁྱིལ་པ་ལས་རྣམ་སྣང་སོགས་བདག་པོར་གྱུར་པའི་རིགས་ལྔས་དབུ་བརྒྱན་པར་བསམ། ཨོཾ་ཧཱུྃ་ཏྲཱྃ་ཧྲཱིཿཨཱཿཔཉྩ་ཀུ་ལ་མུ་ཀུ་ཊ་ཨ་བྷི་ཥིཉྩ་མཱཾ། ཞེས་དབུ་རྒྱན་གྱིས་དབང་བསྐུར། ཨོཾ་ཏྲུྃ། ཞེས་གོ་བསྒོས། ཨོཾ་ཏུ་ཥྱ་ཧོཿཞེས་རྡོ་རྗེ་ཐལ་མོས་མཉེས་པར་བྱ། བསྟོད་པ་ངེས་པར་མཉམ་མེད་མས་བསྟོད། ཚོགས་དང་གཏོར་འབུལ་སྤྲོ་ན་ཙཱ་རུའི་བཟའ་བའི་གོང་དུ་བྱ། མི་སྤྲོ་ན་ངེས་པར་དགོས་པ་མ་ཡིན། རྗེས་བདག་བསྐྱེད་བསྡུ་ལྡངས་སོགས་བྱའོ། ། དེ་ལས་ཀྱང་བསྡུ་ན། བདག་བསྐྱེད་སྔོན་ཏུ་འགྲོ་བས་ལས་བུམ་བསྒྲུབ། སྦྱོང་ཁྲུས་ནས་བརྩམས་རྟེན་བསྒྱུར་བའི་བར་སྔར་བཞིན་ལ། མཆོད་བསྟོད་ཙམ་དང་སྔགས་ཀྱིས་མངའ་དབུལ། རྗེས་མཆོད་པ་བཟོད་གསོལ་བསྔོ་སྨོན་ཤིས་བརྗོད་དང་། བདག་བསྐྱེད་ཀྱི་རྗེས་ཆོག་བྱས་པས་འགྲུབ་བོ། ། ཤིན་ཏུ་བསྡུ་ན། བདག་ཉིད་སྐད་ཅིག་གིས་རྡོ་རྗེ་ཁྲོ་བོའི་སྐུར་གྱུར། དྲག་སྔགས་བརྗོད་ཅིང་བགེགས་བསྐྲད། རྟེན་བསྐྱེད། སྤྱན་དྲང་། དམ་ཡེ་བསྲེ། དབང་བསྐུར་རྒྱས་གདབ་བྱ། སྤྱན་དབྱེ། ཞལ་བསྒྱུར་ལ་བརྟན་བཞུགས་ཀྱིས་གསོལ་བ་གདབ་ལ་འབྲུ་འཐོར། མཆོད་བསྟོད་ཀྱིས་མངའ་དབུལ། བཀྲ་ཤིས་ཀྱི་ཚིགས་སུ་བཅད་པ་བརྗོད་པས་འགྲུབ་བོ། ། བདེན་གཉིས་དབྱེར་མེད་རབ་ཏུ་གནས་པའི་ཚུལ། རྒྱ་བོད་མཁས་པའི་གཞུང་ལུགས་བྱེ་བའི་བཅུད། ། རང་བྱུང་རྒྱལ་བ་གཉིས་པའི་དགོངས་དོན་ལ། ། རང་བཟོས་མ་བསླད་འཇུག་བདེར་ལེགས་པར་བཤད། ། ཀུན་རྫོབ་རྟེན་ལ་དོན་དམ་ཡེ་ཤེས་ཀྱི། ། སྙིང་པོ་འབྲལ་བ་མེད་པར་རྟག་བཞུགས་ནས། ། མངོན་པར་མཐོ་དང་ངེས་པར་ལེགས་པ་ཡི། ། བཀྲ་ཤིས་རྒྱ་མཚོའི་སྤྲིན་ཆེན་བཀོད་གྱུར་ཅིག། ཅེས་པའང་ཀུན་མཁྱེན་བླ་མ་འཇམ་མགོན་དགྱེས་པའི་ཞབས་ཀྱིས་བཀའི་གནང་བ་སྩལ་པ་དང་། རང་གཞན་ལ་ཕན་པར་འདོད་པའི་བསམ་པས་ཀརྨ་ངག་དབང་ཡོན་ཏན་རྒྱ་མཚོས་དཔལ་སྤུངས་ཡང་ཁྲོད་ཀུན་བཟང་བདེ་ཆེན་འོད་གསལ་གླིང་དུ་རྒྱལ་བ་ལྷ་ལས་བབས་པའི་དཀར་ཕྱོགས་ཀྱི་ཚེས་བཟང་པོར་སྦྱར་བ་དགེ་ལེགས་འཕེལ། །
ཡིག་རྒྱག་པ། ༠
ཡིག་རྒྱག་པ། བཀྲ་ཤིས་ལྷ་མོ།
སྦྲགས་བསྡུར་པ། ཚེ་ཀྲུག་ནས། ཞུ་དག་དང་ཞུ་བཙུད་ཨོ་རྒྱན་ཚེ་རིང་གིས་བྱས།

བསྒྲུ་ཐབས་ཀུན་བཏུས། ང༽ 176珠Öé他Ëû4-1-(19).doc